हां तां गल्ल चल ही परौह्‌ने दी। उन्दी मैह्‌मा गान ते वर्गी करण करियै ‘मेह्‌मान पुराण वाचन’ कोला पैह्‌ले ते सारी मेह्‌मान बरादरी कोला माफी मंगङ जे भई कोई बेढ़ंगा बोल बाची ओड़ां ते बुरा नी बुज्झेओ मिगी आपू ब’रे दे नौ म्हीने अपना बजट सधेरने खातर परौह्‌नगिरी च गै कट्‌टने पौंदे न ते में कदे माड़ा नी बुज्झेआ। मीं एह् बी पता ऐ जे समाजी मुल्ल बदलोई जाने कारण ‘अतिथिदेवों भव’आह्‌ला महामैंत्र अज्ज अतितथि महा संकटास्ति’ आह्‌ला अर्थ देन लेई पेदा ऐ। भई जुगै दे मुल्ल तां सब्भै किश बदलेआ। तुस रोज दिखदे ओ जे अपनी सीसें दिंदियां हियां ‘सत्तपुत्री हो’ दुद्धें न्हौ ते पुत्रें कौड़ी बेली आह्‌ला लेखा फलो, जित्थू हर साल लुआद इ’यां किर-किर करै जि’यां बैरी दे बूह्‌टे परा अमकड़ियां। पर थुब्बड़ै आह्‌लियां बुड्ढियां बी अज्ज अपनी सीसें दा मुहावरा बदलियै आखदियां न ‘इक्कै खरा हुन होर नेई, ते जे होई गै जा तं दुए मगरा कदें बी नेईं।’